ΚΑΝΟΝΙΣΜΟΣ (ΕΚ) αριθ. 2964/95 ΤΟΥ ΣΥΜΒΟΥΛΙΟΥ της 20ής Δεκεμβρίου 1995 για τη θέσπιση στην Κοινότητα συστήματος καταγραφής των εισαγωγών και παραδόσεων αργού πετρελαίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213,

την πρόταση της Επιτροπής,

Εκτιμώντας:

ότι η χάραξη κοινής ενεργειακής πολιτικής εντάσσεται στους στόχους της Κοινότητας 7 ότι είναι καθήκον της Επιτροπής να προτείνει τα μέτρα που πρέπει να ληφθούν για το σκοπό αυτό 7 ότι η εξασφάλιση εφοδιασμού σε σταθερές τιμές αποτελεί κύριο στόχο αυτής της πολιτικής 7 ότι είναι ευκτέα η διαφάνεια της αγοράς 7 ότι, δεδομένης της κατάστασης εφοδιασμού και προς σταθεροποίηση της κοινοτικής αγοράς και αποφυγή αρνητικών επιπτώσεων εξαιτίας ασυνήθων διακυμάνσεων στην παγκόσμια αγορά, είναι σκόπιμο να ενημερώνονται τακτικά τα κράτη μέλη και η Επιτροπή για το κόστος εφοδιασμού αργού πετρελαίου 7 ότι, με τον κανονισμό (ΕΟΚ) αριθ. 1893/79 (1), το Συμβούλιο είχε θεσπίσει ένα σύστημα καταγραφής των εισαγωγών αργού πετρελαίου στην Κοινότητα 7 ότι, με τον κανονισμό (ΕΟΚ) αριθ. 2592/79 (2), το Συμβούλιο είχε καθορίσει τους κανόνες για την προβλεπόμενη από τον κανονισμό (ΕΟΚ) αριθ. 1893/79 καταγραφή των εισαγωγών αργού πετρελαίου στην Κοινότητα 7 ότι, μολονότι οι κανονισμοί αυτοί έπαυσαν να ισχύουν στις 31 Δεκεμβρίου 1991, φαίνεται απαραίτητο να επανισχύσουν οι κανόνες τους αφού προσαρμοσθούν στις συνθήκες που ισχύουν στις διεθνείς αγορές πετρελαίου και στους στόχους βελτίωσης και προστασίας της ποιότητας του περιβάλλοντος, καθώς και να ευθυγραμμισθούν, στο μέτρο του δυνατού, οι περί κοινοποιήσεως στοιχείων απαιτήσεις με αυτές των εθνικών αρχών και του Διεθνές Οργανισμού Ενέργειας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κάθε άτομο ή επιχείρηση που προβαίνει σε εισαγωγή αργού πετρελαίου από τρίτη χώρα ή παραλαβή αργού πετρελαίου από άλλο κράτος μέλος οφείλει να κοινοποιήσει στο κράτος μέλος στο οποίο εδρεύει τα στοιχεία που αφορούν την εν λόγω πράξη.

Άρθρο 2

Με βάση τα στοιχεία που αναφέρονται στο άρθρο 1, τα κράτη μέλη κοινοποιούν τακτικά στην Επιτροπή τις πληροφορίες εκείνες που επιτρέπουν πληρέστερη γνώση των όρων υπό τους οποίους πραγματοποιήθηκαν οι εισαγωγές και οι παραδόσεις.

Οι πληροφορίες αυτές κοινοποιούνται στα κράτη μέλη.

Άρθρο 3

Τα στοιχεία και οι πληροφορίες που συγκεντρώνονται και διαβιβάζονται, κατ' εφαρμογή του παρόντος κανονισμού, έχουν εμπιστευτικό χαρακτήρα.

Η διάταξη αυτή δεν αποκλείει τη δημοσίευση γενικών ή συγκεντρωτικών στοιχείων τα οποία δεν περιέχουν ενδείξεις για συγκεκριμένες επιχειρήσεις.

Άρθρο 4

1. Τα στοιχεία που κάθε πρόσωπο ή επιχείρηση οφείλει να κοινοποιεί στο κράτος μέλος όπου εδρεύει αφορούν κάθε πράξη εισαγωγής ή παράδοσης αργού πετρελαίου σε καθορισμένη τιμή.

2. Ως εισαγωγή νοείται κάθε ποσότητα αργού πετρελαίου εισερχόμενη στο τελωνειακό έδαφος της Κοινότητας για σκοπούς άλλους πλην της διαμετακόμισης. Ως παράδοση νοείται κάθε ποσότητα αργού πετρελαίου η οποία προέρχεται από άλλο κράτος μέλος και προορίζεται για σκοπούς άλλους πλην της διαμετακόμισης. Εξαιρούνται των ανωτέρων ορισμών οι εισαγωγές και παραλαβές για λογαριασμό εταιρειών με έδρα εκτός της εισαγωγού χώρας οι οποίες προορίζονται καθ' ολοκληρίαν για διύλιση κατ' αποκοπή και εξανεξαγωγή υπό μορφή διυλισμένων προϊόντων.

3. Εντούτοις, το πετρέλαιο το οποίο αντλείται από τον υποθαλάσσιο χώρο επί του οποίου ένα κράτος μέλος ασκεί αποκλειστικά δικαιώματα εκμετάλλευσης, δεν θεωρείται, όταν εισέρχεται στο τελωνειακό έδαφος της Κοινότητας, ότι αποτελεί αντικείμενο εισαγωγής κατά την έννοια της παραγράφου 2.

Άρθρο 5

Κατά την έννοια του άρθρου 1, τα στοιχεία τα οποία χαρακτηρίζουν κάθε εισαγωγή ή παράδοση αργού πετρελαίου σε ένα κράτος μέλος περιλαμβάνουν:

- την περιγραφή του αργού πετρελαίου με αναφορά της μέσης πυκνότητας ΑΡΙ,

- την ποσότητα σε βαρέλια,

- τη τιμή caf ανά βαρέλι,

- την εκατοστιαία περιεκτικότητα σε θείο.

Άρθρο 6

Τα στοιχεία που αναφέρονται στα άρθρα 4 και 5 κοινοποιούνται στο ενδιαφερόμενο κράτος μέλος για κάθε χρονική περίοδο μη υπερβαίνουσα τον μήνα.

Άρθρο 7

Τα κράτη μέλη υποχρεούνται, δυνάμει του άρθρου 2, να κοινοποιούν στην Επιτροπή τις πληροφορίες τις οποίες συγκεντρώνουν εντός μηνός από τη λήξη εκάστου μηνός, όπως αναφέρεται στο άρθρο 6. Οι πληροφορίες αυτές, για κάθε τύπο αργού πετρελαίου, προκύπτουν από το σύνολο των στοιχείων που συγκεντρώνουν τα κράτη μέλη από τα άτομα και τις επιχειρήσεις. Για κάθε τύπο αργού πετρελαίου οι πληροφορίες αυτές περιλαμβάνουν:

- την περιγραφή του αργού πετρελαίου με αναφορά της μέσης πυκνότητας ΑΡΙ,

- την ποσότητα σε βαρέλια,

- τη μέση τιμή caf,

- τον αριθμό των οικείων επιχειρήσεων,

- την εκατοστιαία περιεκτικότητα σε θείο.

Άρθρο 8

1. Η Επιτροπή εξετάζει και κοινοποιεί κάθε μήνα στα κράτη μέλη τις πληροφορίες που συγκεντρώνει δυνάμει του άρθρου 7.

2. Τα κράτη μέλη και η Επιτροπή ανταλλάσσουν απόψεις τακτικά, κατόπιν αιτήματος ενός κράτους μέλους ή με πρωτοβουλία της Επιτροπής, σχετικά με τα αναφερόμενα στην παράγραφο 1 σοιχεία τα οποία κοινοποιεί η Επιτροπή.

Είναι δυνατόν να διοργανωθούν διαβουλεύσεις με διεθνείς οργανισμούς και με τρίτες χώρες οι οποίες έχουν ανάλογους μηχανισμούς πληροφοριών.

Άρθρο 9

1. Τα στοιχεία τα οποία κοινοποιούνται κατ' εφαρμογή του άρθρου 4 και οι πληροφορίες που προβλέπονται στο άρθρο 7 έχουν εμπιστευτικό χαρακτήρα. Επιτρέπεται, εντούτοις, η διάδοση στοιχείων με τρόπο μη επιτρέποντα τη συναγωγή συμπερασμάτων για μεμονωμένες επιχειρήσεις, δηλαδή στοιχεία που καλύπτουν τουλάχιστον τρεις επιχειρήσεις.

2. Οι πληροφορίες που κοινοποιούνται στην Επιτροπή με βάση το άρθρο 7 και τα στοιχεία που κοινοποιούνται σύμφωνα με το άρθρο 8 παράγραφος 1, χρησιμοποιούνται μόνο για τους σκοπούς του άρθρου 8 παράγραφος 2.

3. Αν η Επιτροπή διαπιστώσει ότι στις πληροφορίες που της κοινοποιούνται από τα κράτη μέλη σύμφωνα με το άρθρο 7 παρουσιάζονται παρατυπίες ή ασυνέχειες οι οποίες δεν της επιτρέπουν να παρακολουθήσει την εξέλιξη των όρων υπό τους οποίους πραγματοποιήθηκαν οι εισαγωγές και οι παραδόσεις, μπορεί να ζητήσει από τα κράτη μέλη να της γνωστοποιήσουν τα αναλυτικά στοιχεία που υπεβλήθησαν από τις επιχειρήσεις καθώς και τις μεθόδους υπολογισμού και αξιολόγησης στις οποίες βασίζεται η συναγωγή των συγκεντρωτικών στοιχείων.

Άρθρο 10

Η Επιτροπή, μετά από διαβούλευση με τα κράτη μέλη, αποφασίζει τις λεπτομέρειες εφαρμογής του παρόντος κανονισμού.

Άρθρο 11

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1995.

Για το Συμβούλιο

Ο Πρόεδρος

J. M. EGUIAGARAY